***Монгол Улсын Их Хурлын 2017 оны намрын ээлжит чуулганы***

***Нийгмийн бодлого, боловсрол, соёл, шинжлэх ухааны байнгын***

***хорооны 10 дугаар сарын 17-ны өдөр /Мягмар гараг/-ийн***

***хуралдааны гар тэмдэглэл***

Нийгмийн бодлого, боловсрол, соёл, шинжлэх ухааны байнгын хорооны дарга Л.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

Хуралдаанд ирвэл зохих 19 гишүүнээс 11 гишүүн ирж, 57.8 хувийн ирцтэйгээр хуралдаан 18 цаг 50 минутад Төрийн ордны “Г” танхимд эхлэв.

*Чөлөөтэй: Ё.Баатарбилэг, С.Жавхлан, Я.Санжмятав;*

*Тасалсан: Д.Ганболд, Н.Номтойбаяр, А.Ундраа, Ө.Энхтүвшин, С.Эрдэнэ.*

***Нэг. Монгол Улсын 2017 оны төсвийн тухай хуульд өөрчлөлт оруулах тухай, Нийгмийн даатгалын сангийн 2017 оны төсвийн тухай хуульд өөрчлөлт оруулах тухай хуулийн төсөл*** */Засгийн газар 2017.09.29 –ний өдөр өргөн мэдүүлсэн,* ***хоёр дахь хэлэлцүүлэг,*** *санал, дүгнэлтээ Төсвийн байгын хороонд хүргүүлнэ/*

Хэлэлцэж буй асуудалтай холбогдуулан Сангийн дэд сайд Х.Булгантуяа, Сангийн яамны Төсвийн хөрөнгө оруулалтын газрын дарга З.Мөнх-Оргил, мөн газрын мэргэжилтэн Ж.Дэлгэржаргал, Төсвийн бодлого, төлөвлөлтийн газрын Төсвийн зарлагын хэлтсийн дарга О.Хуягцогт, мөн хэлтсийн мэргэжилтэн М.Санжаадорж, мөн газрын ахлах мэргэжилтэн Б.Отгонцэцэг, Төсвийн орлогын хэлтсийн мэргэжилтэн Х.Мөнхбаяр, Боловсрол, соёл, шинжлэх ухаан, спортын яамны Төрийн нарийн бичгийн дарга Б.Болормаа, мөн яамны Санхүү, хөрөнгө оруулалтын газрын дарга С.Нансалмаа, Хөрөнгө оруулалт, үйлдвэрлэлийн хэлтсийн дарга Н.Отгонбаяр, Салбарын нэгдсэн болон гадаадын төсөл, хөтөлбөрийн төсвийн төлөвлөлт, зохицуулалт хариуцсан мэргэжилтэн Ж.Ганбаатар, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, мөн яамны Бодлого, төлөвлөлтийн газрын дарга Л.Мөнхзул, Хөдөлмөр эрхлэлтийн бодлогын хэрэгжилтийг зохицуулах газрын дарга Ц.Амартөгс, Гэр бүл, хүүхэд, хөгжлийн газрын дарга О.Алтансүх нар оролцов.

Хуралдаанд Нийгмийн бодлого, боловсрол, соёл, шинжлэх ухааны байнгын хорооны ажлын албаны ахлах зөвлөх Л.Лхагвасүрэн, зөвлөх Г.Баяртуяа, референт, Б.Мажигсүрэн нар байлцав.

Хууль санаачлагчийн илтгэлийг Сангийн дэд сайд Х.Булгантуяа танилцуулав.

Танилцуулгатай холбогдуулан Улсын Их Хурлын гишүүн Д.Сарангэрэл, М.Оюунчимэг, С.Чинзориг, Д.Гантулга, Г.Мөнхцэцэг, Ц.Цогзолмаа нарын тавьсан асуултад Сангийн яамны Төсвийн хөрөнгө оруулалтын газрын дарга З.Мөнх-Оргил, мөн яамны Төсвийн бодлого, төлөвлөлтийн газрын Төсвийн зарлагын хэлтсийн дарга О.Хуягцогт, Хөдөлмөр, нийгмийн хамгааллын яамны Төрийн нарийн бичгийн дарга Г.Өнөрбаяр, Боловсрол, соёл, шинжлэх ухаан, спортын яамны Төрийн нарийн бичгийн дарга Б.Болормаа, Гэр бүл, хүүхэд, хөгжлийн газрын дарга О.Алтансүх нар хариулж, тайлбар хийв.

**С.Чинзориг:**- 1.Улсын Их Хурлын гишүүн Б.Саранчимэгийн гаргасан, Төслийн 1 дүгээр хавсралтын Хөдөлмөр, нийгмийн хамгааллын сайдын багцад Хөдөлмөр, нийгмийн хамгааллын салбарын их засвар хөрөнгө оруулалтад 580 сая төгрөг нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

2.Улсын Их Хурлын гишүүн Ц.Гарамжавын гаргасан, Чингэлтэй дүүргийн 30, 31 дүгээр хороодод сайн дурын байгууллагуудын хандив, хөрөнгө оруулалтаар барьж байгуулагдаж байгаа гурван цэцэрлэгийн дотор эд хогшил, ширээ сандал, тоног төхөөрөмж хэрэглэхэд шаардлагатай 120 сая төгрөгийг төсөвт тусгаж оруулах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

3.Улсын Их Хурлын гишүүн Л.Энх-Амгалангийн гаргасан, Төслийн 1 дүгээр хавсралтын Боловсрол, соёл, шинжлэх ухаан, спортын сайдын багцад Хөвсгөл аймгийн Галт сумын сургуулийн спорт заалны барилга угсралтыг дуусгахад 198.9 сая төгрөг шинээр нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

4.Улсын Их Хурлын гишүүн Д.Гантулгын гаргасан, Боловсролын зээлийн сангийн санхүүжилтийг бууруулахгүй байх гэсэн саналыг дэмжье гэсэн санал хураалт явуулъя.

Зөвшөөрсөн: 7

Татгалзсан: 4

Бүгд: 11

63.6 хувийн саналаар дэмжигдлээ.

5.Улсын Их Хурлын гишүүн Ц.Цогзолмаагийн гаргасан, Боловсрол, соёл, шинжлэх ухаан, спортын сайдын багцад 145 барилгын өвөлжилтийн бэлтгэл хангах засварын зардалд 6.6 тэрбум төгрөг нэмж зарцуулах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар дэмжигдлээ.

6.Улсын Их Хурлын гишүүн М.Оюунчимэг, С.Чинзориг нарын гаргасан, Хараа хяналтгүй хүүхдийн хөгжлийн төвийн урсгал зардалд 122 сая төгрөг нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар дэмжигдлээ.

7.Улсын Их Хурлын гишүүн С.Чинзоригийн гаргасан, Төрийн албан хаагчдын цалинг нэмэгдүүлэхэд эх үүсвэр шинээр бий болгох, цалингийн санг нэмэгдүүлэхгүйгээр шийдвэрлэх гарц олох гэсэн саналыг дэмжье гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар дэмжигдлээ.

8.Улсын Их Хурлын гишүүн Д.Тогтохсүрэнгийн гаргасан, Өвөрхангай аймгийн ахмадын өргөөний санхүүжилтэд шинээр 400 сая төгрөг нэмж тусгах гэсэн саналыг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

**Байнгын хорооноос гарах санал, дүгнэлтийг**Улсын Их Хурлын гишүүн М.ОюунчимэгТөсвийн байнгын хорооны хуралдаанд танилцуулахаар тогтов.

***Хуралдаан 1 цаг 08 минут үргэлжилж 18 цаг 42 минутад өндөрлөв.***

***Тэмдэглэлтэй танилцсан:***

НИЙГМИЙН БОДЛОГО, БОЛОВСРОЛ,

СОЁЛ, ШИНЖЛЭХ УХААНЫ

БАЙНГЫН ХОРООНЫ ДАРГА Л.ЭНХ-АМГАЛАН

***Тэмдэглэл хөтөлсөн:***

ПРОТОКОЛЫН АЛБАНЫ

ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2017 ОНЫ НАМРЫН ЭЭЛЖИТ ЧУУЛГАНЫ**

**НИЙГМИЙН БОДЛОГО, БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ 10 ДУГААР САРЫН 17-НЫ ӨДӨР**

**/МЯГМАР ГАРАГ/-ИЙН ХУРАЛДААНЫ ГАР ТЭМДЭГЛЭЛ**

**С.Чинзориг:**-Байнгын хорооны гишүүдийн энэ өдрийн амгаланг айлтгая. Хуралдаан нээснийг мэдэгдье. Гишүүдийн ирц 57.9 хувьтай байна. Ингээд байнгын хорооны хуралдаан нээснийг мэдэгдье. Хуралдааны хэлэлцэх асуудлыг танилцуулъя. Монгол Улсын 2017 оны төсвийн тухай хуульд өөрчлөлт оруулах тухай Нийгмийн даатгалын сангийн 2017 оны төсвийн тухай хуульд өөрчлөлт оруулах тухай хуулийн төслүүд /хоёр дахь хэлэлцүүлэг/. Хуралдаанд хэлэлцэх асуудлаар өөр саналтай гишүүн байна уу. Өөр саналтай гишүүн байхгүй бол хэлэлцэх асуудлаа ингээд үүгээр тогтъё. Одоо 2017 оны төсвийн тухай хуульд өөрчлөлт оруулах тухай нийгмийн даатгалын сангийн 2017 оны төсвийн тухай хуульд өөрчлөлт оруулах тухай хуулийн төслүүдийн 2 дахь хэлэлцүүлгийг явуулъя.

Хэлэлцүүлэгтэй холбогдуулаад танилцуулгыг Сангийн дэд сайд Булгантуяа танилцуулна. Ингээд Булгантуяа сайдыг урьж байна. Ажлын хэсгийг танилцуулахаа больё. Гишүүд таньж байгаа юм чинь.

**Х.Булгантуяа:**-Байнгын хорооны дарга эрхэм гишүүд ээ,

Монгол Улсын Засгийн газар олон улсын валютын сан хамтран хэрэгжүүлж буй өргөтгөсөн санхүүжилтийн хөтөлбөр болон хөтөлбөрийн эхний шатны үнэлгээнд хийсэн ажлын хэсэгтэй тохирсон хүрээнд Монгол Улсын 2017 оны төсвийн эхний 8 сарын гүйцэтгэлд үндэслэн 2017 оны төсвийн тодотголын төслийг боловсруулаад байна. Монгол Улсын 2017 оны төсвийн тодотголд нэгдсэн төсвийн тэнцвэржүүлсэн нийт орлогыг 501,4 тэрбум төгрөгөөр нэмэгдүүлж 6.5 их наяд төгрөг. Нэгдсэн төсвийн зарлага буюу цэвэр зээлийн дүнг 498.5 тэрбум төгрөгөөр нэмэгдүүлж 9.2 их наяд төгрөг. Нэгдсэн төсвийн нийт алдагдлыг 2.7 их наяд төгрөг буюу ДНБ-ний 9.9 хувьд хүргэж батлагдсанаас 0.5 хувиар бууруулаад байгаа. 2017 оны төсвийн тодотголд авах арга хэмжээг авч хэрэгжүүлэхээр тусгасан байгаа. Үүнд нэгдүгээрт давсан орлогын тодорхой хэсгийг хуримтлуулах хуримтлалыг богино хугацаатай зээлийг бууруулах өндөр өртөгтэй өрийг буцаан худалдан авах мөнгөн хөрөнгийг нэмэгдүүлэх.

2.Монгол Улсын 2017 оны төсөв батлагдсанаас хойш хүүхдийн мөнгөн тэтгэмжийг 2017 онд бүх хүүхдэд олгох талаар гаргасан Засгийн газрын 2017 оны 7 дугаар сарын 4-ний тогтоолыг хэрэгжүүлэх.

3.2017 оны зуны улиралд нийт нутгийн дийлэнх хэсэгт нь гантай байсны улмаас газар тариалангийн салбарт ургац алдах мөн бэлчээрийн гарц багатайгаас шалтгаалж мал өвөлжилт хүндэрч болзошгүй байгаа тул өвөлжилтийн бэлтгэлийг хангах зорилгоор орон нутгийн хэрэгцээ болон улсын нөөцөд өвс тэжээл бэлтгэх, өвс тэжээл импортлох, ирэх хаврын тариалалтад шаардлагатай үрийн нөөцийн 50 хүртэл хувийг нөөцлөх арга хэмжээнд шаардлагатай хөрөнгийн эх үүсвэрийг тусгах.

4.Мах бэлтгэл үйлдвэрлэлийг дэмжих, үнийг тогтворжуулах зорилгоор мах бэлтгэх нөөц бүрдүүлэгч аж ахуйн нэгжүүдэд эргэлтийн хөрөнгийн дутагдлыг өгөх зориулалтаар авах зээлийн хүүгийн хөнгөлөлтийг төсвөөс дэмжлэг үзүүлэх.

5.Хүн амын өсөн нэмэгдэж буй хэрэгцээг хангах эрүүл мэндийн даатгалын үйлчилгээ хүртээмжийг нэмэгдүүлэх зорилгоор өндөр өрөтөгтэй эрүүл мэндийн тусламж үйлчилгээний санхүүжилт элэг бүтэн Монгол хөтөлбөрийг хэрэгжүүлэх болон шинээр ашиглалтад орж буй үйл ажиллагаа нь өргөжиж байгаа тусламж үйлчилгээний санхүүжилтийг нэмэгдүүлэх.

6.Өмнөх онуудад үүсэн шүүхийн шийдвэрийн дагуу иргэд аж ахуйн нэгжид төрөөс олгох нөхөн төлбөр хохирлыг барагдуулахад шаардагдах хөрөнгийг төсөвт тусгах.

7.Төсвийн зарцуулалтын үр ашигтай байдлыг хангах зарчимд нийцүүлэн төсвийн 2017 оны хүлээгдэж байгаа гүйцэтгэл салбарын яамдаас бодлого хөтөлбөрөө хэрэгжүүлэх хэрэгцээ шаардлага байгааг харгалзан төсвийн ерөнхиийлөн захирагч нарын баталсан төсөвт зарим зохицуулсан шинжтэй өөрчлөлтийг төсвийн тодотголд тусгах.

8.Өмнөх жилүүдэд гэрээ нь хийгдсэн барих шилжүүлэх концессын төслийн эргэн төлөлт хөнгөлөлттэй зээлийн Монголын талын хариуцах санхүүжилт болон шүүхийн шийдвэртэй болон бусад өр төлбөрүүдийг барагдуулах зэрэг арга хэмжээг төсвийн тодотголд тусгасан байж байгаа.

Байнгын хорооны эрхэм гишүүд ээ,

Монгол Улсын 2017 оны төсвийн тухай хуульд өөрчлөлт оруулах тухай, Нийгмийн даатгалын сангийн 2017 оны төсвийн тухай хуульд өөрчлөлт оруулах тухай хуулийн төслүүдийн саналыг хэлэлцэн шийдвэрлэж өгнө үү.

**С.Чинзориг:**-Баярлалаа. Гишүүд танилцуулгатай холбогдуулж Булгантуяа сайд болон ажлын хэсгээс асуух асуулттай гишүүд байна уу. Одоо Байнгын хороонд харьяалагдах салбараа ярина шүү дээ.

Цогзолмаа гишүүнээр тасаллаа. Сарангэрэл гишүүн асуултаа асууя.

**Д.Сарангэрэл:**-Эрүүл мэндийн салбарын төсвийн тодотголтой холбоотой нэг асуулт байгаа юм. Булгантуяа сайд аа. Ер нь бол бодлогын түвшинд эрүүл мэндийн салбартаа хамгийн түрүүнд авч хэрэгжүүлэх арга хэмжээ нь бол оношилгооны төвийн асуудал байгаа. Оношилгоогоо дорвитой хийж чадахгүйгээс болоод гадагшаа хүмүүс яваад байна. Валют маань гадагшаа урсаад байна гэдэг асуудал бол олон жил яригдаж байгаа.

Хоёрдугаар эмнэлгийн хашаанд бол оношилгооны төв дорвитой сайхан баригдаад ажил нь явж байгаа. Энд 7 тэрбум төгрөгийн асуудал төсөвт суулгахаар Эрүүл мэндийн яамнаас Нийгмийн бодлогын байнгын хорооны гишүүд ч гэсэн дэмжлэг өгөөч гэсэн санал орсон юм. Тэрийг хассан байна. Энийг оруулах бололцоо байхгүй юу. Хамгийн гол нь энэ Монголын хамгийн том оношилгооны төв болох үүний зардал шүү дээ. Та нар маань үүнийг нэг эргээд харах бололцоо байгаа юу гэдгийг л тодруулах гэсэн юм.

**С.Чинзориг:**-Хэн хариулах вэ? Булгантуяа сайд хариулах уу? Хөрөнгө оруулалтын дарга хариулах юм уу.

**З.Мөнх-Оргил:**-Сангийн яамны Төсвийн хөрөнгө оруулалтын газрын дарга Мөнх-Оргил байна. Оношилгоо эмчилгээний төв Солонгосын зээлийн хөрөнгөөр хэрэгжиж байгаа. Үүн дээр бол Монгол Улсын Засгийн газраас тодорхой үүрэг хүлээгээд үүнийхээ дагуу 2017 оны батлагдсан төсвийн дагуу санхүүжлтээ олгоод явж байгаа. 2018 оны төсөв дээр бол эрүүл мэндийн яамнаас энэ эмнэлгийн тоног төхөөрөмж мөн дээрээс нь холбогдох одоо туслах байгууламжууд гарааш моргийн байшин гэх мэт байгууламжуудыг бол Монголын талаас хариуцах ёстой гэсэн санал өгсөн. Энийг бол бид нар 2018 оны төсөв дээр шийдвэрлэхээр судалж байгаа.

**С.Чинзориг:**-Сарангэрэл гишүүн тодруулъя.

**Д.Сарангэрэл:**-2017 оны төсвийн тодотголд суулгаагүйгээс болоод саяын таны хэлсэн үйл ажиллагаанууд зогсох эрсдэл байгаа юу. Судалсан уу та бүхэн.

**С.Чинзориг:**-1 номер.

**З.Мөнх-Оргил:**-Энэ бол 2018 онд багтаад оношилгооны төвийн барилгын ажил дуусна гэсэн гэрээтэй явж байгаа. Энэ дээр бол 2017 онд бол тодотголоор хөрөнгө тусгагдаагүйгээс болоод бол төслийн үйл ажиллагаанд бол нөлөөлөхгүй гэж үзэж байгаа.

**С.Чинзориг:**-Оюунчимэг гишүүн.

**М.Оюунчимэг:**-Төсвийн тодотгол дээр бол бид нар харж байхад бид нар 498.5 тэрбум төгрөгт л тодотгол хийж байгаа гол шалтгаан нь хүүхдийн мөнгө олгохтой холбоотой асуудал л гэж яриад байгаа л даа. Тэгэхдээ энэ давсан орлого 900 гаруй тэрбум гэж хараад үзэхэд тэгээд дотоод гадаад өр гээд орох ба үүнээс гадна хараад байхад одоо засвар барилга шүүхийн шийдвэр гүйцэтгэхийн хууль шүүхтэй холбоотой юмнуудыг урсгал засварт нэлээд их тэрбум төгрөг суутгасан харагдаад байх юм. Нөгөө талаасаа бас нөхөн төлбөрийн асуудал гээд төрийн албанаас хууль бусаар халсантай холбоотой бараг 2 тэрбум орчим төгрөгийн юу бас энд тусгагдаад явсан гэж яриад байгаа юм. Тэгэхээр энэ мэтчилэн ингээд цаг үеийн зайлшгүй шаардлагатай бусад зүйлд болохоор нэлээд олон тэрбум тусгагдсан харадаад байна. Гэсэн хэрнээ өнөөдөр хамгийн эмзэг сэдэв болсон эрүүл мэнд, боловсрол энэ хүүхдийн эрхийг хамгаалахтай холбоотой асуудалд болохоор нэлээд гар татанги зүйлүүд тодотгол дээр тусгагдсан нь харагдаж байна л даа. Би нэлээд сайн уншиж судаллаа. Тэгэхээр Булгантуяа дэд сайд аа та өөрөө бас асуудлыг нэлээд юу болж нийгэмд ямар шуугиан тарьж байгааг маш сайн мэдэж байгаа.

Тухайлбал Гэр бүлийн хүчирхийлэлтэй тэмцэх тухай хуулийн хэрэгжилттэй холбоотой өнөөдөр журам батлагдаагүй төсөв хөрөнгө нь тусгагдаагүйгээс болоод энэ асуудал нэлээд хүндрэлтэй байгааг харж байгаа. Сая Хүний эрхийн дэд хороо ч хуралдаж болохгүй бол сан байгуулах тухай ч ярьж байна. Гэтэл хүмүүсийн шүүмжлэлийг ч та бүхэн харж байгаа байх. Төсөвт өөр юм тусгагдаад байдаг гээд. Тэр нь өөрөө сөрөг хүчний улс төрийн PR болоод бас ингээд явж байна. Тэгэхээр яг энэ гэр бүлийн хүчирхийллийг тэмцэх тухай хуулийн хэрэгжилт дээр хүүхэд хамгааллын тэр хуулийн хэрэгжилтүүдэд төсвийн тодотголоор тодорхой мөнгө орох тэр тал дээр яг одоо бодож оруулж ирж байгаа зүйл байна уу гэдэгт тодорхой хариулт өгөхгүй юу.

**С.Чинзориг:**-Хэн хариулах вэ Булгантуяа сайд хариулах уу. 1 номерын микрофон Хуяг-Очир дарга.

**О.Хуягцогт:**-Тодотгол дээр бол яг саяын Оюунчимэг гишүүний асуусан чиглэлээр бол төсөвт тусгагдаагүй. Гэхдээ 2018 оны төсөв дээр бол Хөдөлмөр нийгмийн хамгааллын яамнаас санал ирээд энэ дээр бол шинээр хэрэгжиж эхэлж байгаа эдгээр хуулийн хэрэгжилтийг хангах дээр бол төсвийн төсөлд туссан зүйл нэлээд их байгаа.

2017 онд бол одоо байгаа батлагдсан төсвийн хүрээнд бол 396 сая төгрөг бол хуулийн хэрэгжилтийн хангах чиглэлд орсон байгаа.

**С.Чинзориг:**-Оюунчимэг гишүүн тодруулах юм уу. Оюунчимэг гишүүн тодруулна.

**М.Оюунчимэг:**-Тэгэхээр нийгмийн хамгаалал хөдөлмөрийн яамны Төрийн нарийн бичгийн дарга сууж байна. Энд эрүүл мэндийн салбар, боловсролынхон бүгд сууж байна л даа. Би бас хэлээд байна. Давсан 900 гаруй тэрбум төгрөгийн 498-д нь тодотгол хийгээд 104 нь хүүхдийн мөнгө рүү явах уу. Цаана нь мэдээж 300-аад тэрбум төгрөг байна. Эндээс гэр бүлийн хүчирхийллийн энэ хуулийг хэрэгжүүлэх тодотголоор оруулаад ирэх бололцоо харагдахгүй байгаа юм уу. Энэ дээр салбарын яамд нь санаачилга гаргахгүй байна уу. Энэ дээр тодорхой хариултыг би хүсээд байна л даа. Оруулчих бололцоо байхгүй юу. Ямар нэгэн байдлаар одоо хүүхэ хамгаалахтай холбоотой юм уу саяын тэр Гэр бүлийн хүчирхийлэлтэй тэмцэх тухай хуулийн хэрэгжилт, энэ хууль хэрэгжиж 2018 оны төсөв хүлээсээр байтал цаана чинь хөрөнгө мөнгөний гачигдлаас болоод юу болж байгааг та бүхэн харж байна.

10 мянган төгрөгөө төлж чадахгүй хүүхэд эмнэлэгтэй хэвтэж чадахгүй бүтэн нэг хоёр өдөр болж байгаа ч жишээ байна шүү дээ.

**С.Чинзориг:**-Ажлын хэсэг Өнөрөө дарга хариулах уу. Сангийн яам хариулах юм уу. Тэр хуулиуд хэрэгжиж байгаатай холбогдуулаад зайлшгүй тийм хөрөнгө санхүүгийн нэмэлт хэрэгцээ байгаа юм уу байхгүй юм уу. Ялангуяа хүүхдийн эрхийн хууль чинь шинээр батлагдаад хэрэгжиж эхэлсэн шүү дээ. Тэгэхээр тэр хуулиудтай холбогдуулаад үйл ажиллагаа явуулахад зайлшгүй шаардагатай байгаа ийм хөрөнгө санхүүгийн дэмжлэг байгаа юм уу. Нийгэмд чинь одоо гэр бүлийн хүчирхийлэл, насанд хүрээгүй хүүхдийн бэлгийн дарамт хүчирхийлэл гээд зөндөөн юм байгаад байдаг. Болоод байгаа юм шиг манай яамныхан яриад байгаа юм. Энийгээ тодорхой нэг хэлээд өгөөч.

1 номерын микрофоныг өгье.

**О.Алтансүх:**-Гэр бүл, хүүхэд, залуучуудын хөгжлийн газрын дарга Алтансүх.

Бид нар хүүхэд хамгааллын тухай хууль хэрэгжиж эхэлснээс хойш яг манай энэ хүүхэд хамгааллын тухай хуулийг хэрэгжүүлэх чиглэлээр төсөв дээр 692 сая төгрөг туссан. Ингээд үйл ажиллагаа одоо явагдаж байгаа. Төсвийн тодотголын санал дээр бол Багахангай дүүрэгт байгаа шинэр барьж ашиглалтад оруулж бэлэн болсон зөвхөн үйл ажиллагаа эрхлэх зориулалттай хараа хяналтгүй хүүхдийн хөгжлийн төвийн 10, 12 дугар сарын үйл ажиллагааны зардал 122.3 сая төгрөг гэсэн саналыг л өгсөн байгаа.

**С.Чинзориг:**-Болсон уу. Наадах чинь тэгээд мөнгө хэрэгтэй ч юм шиг л юм ярьж байх юм. Тэр нөгөө хараа хяналтгүй хүүхдүүд гээд улсууд зөндөө байгаа шүү дээ. Гэр оронгүй улсууд насанд хүрсэн хүүхдүүд ч бий. Тэд нар чинь одоо өвөлжихөд мөнгө төгрөг хэрэгтэй юу, хэрэггүй юу. Надад өгсөн мэдээллээр хараа хяналтгүй 100-аад хүүхэд байна. Гэр оронгүй 900-аад хүн байна гээд мэдээ өгсөн байна лээ шүү дээ. Тэр улсууд чинь өвөлжихдөө мөнгө төгрөг хэрэг байхгүй болж байгаа юм байхдаа.

1 номерын микрофонд хариулаад өг Өнөрөө дарга.

**Г.Өнөрбаяр:**-Хөдөлмөр, нийгмийн хамгааллын яамны Төрийн нарийн бичгийн дарга Өнөрбаяр. Ерөнхийдө бол жил бүр энэ хараа хяналтгүй хүмүүсийг өвөлжүүлэх ажил бол жил бүр яригддаг гэхдээ бид нар энийг бол орон нутгийн төсвөөс орон нутгийн удирдлагуудтай нь ерөнхийдөө урд өмнө нь бас хамтарч ажиллаад зохицуулаад ирсэн. Энэ жил ч гэсэн бид нар нийслэлийн Засаг даргын Тамгын газартай хамтраад хараа хяналтгүй хүмүүсийг байршуулах байр мөн хоол үйлчилгээний зардал гээд яригдаж байгаа. Энэ асуудлыг Нийслэлийн Засаг даргын Тамгын газартай ярилцаж нэгдүгээр шийдэж байгаа юм.

Хоёрдугаарт нь төсвийн тодотгол дээр бас нэг хүнсний талоны зориулалтаар бас 8 тэрбум төгрөгийг оруулж ирж байгаа. Энэ хүнсний талоны хөтөлбөрийн хүрээнд сая гэр оронгүй хараа хяналтгүй хүмүүсийн хоол хүнсний асуудал, хоолны дутагдлын асуудлыг энэ хүрээнд шийдвэрлье гэдэг юугаар төсвийн тодотгол дээр давхар бас ороод ирсэн байгаа. Мөн хараа хяналтгүй хүүхдүүдийн асуудлыг ч гэсэн тухайн орон нутаг дүүрэг аймгийн Засаг даргын Тамгын газартай нь орон нутгийн төсөв дээр энэ асуудлыг зохицуулах боломжтой гэж үзсэн юм.

**С.Чинзориг:**-Гантулга гишүүн.

**Д.Гантулга:**-Төсвийн тодотгол дээр ингээд харахаар ийм л харагдаад байна л даа. Боловсролын салбарын тодотгол бол хийгдээд 4.1 хувиар буурч байна. Хөдөлмөр нийгмийн хамгааллынх бол 6.8 хувиар өсөж байна. Эрүүл мэндийнх нь бол 1.9 хувиар өсөж байна. Ер нь зүгээр бидний цаашдаа барьж явах бодлого ер нь боловсролынхоо мөнгийг боловсролдоо хөрөнгө оруулахаас татгалзаад тэгээд халамж руугаа мөнгө хийгээд ингээд л явдаг энэ л тогтолцоо систем бол үргэлжилнэ гэж ингэж л ойлгогдох гээд байгаа байхгүй юу. Тэгэхээр бол би нийгийн хамгааллын аль эсвэр эрүүл мэндийн салбар дээр оруулж байгаа хөрөнгө оруулалт дээр бол одоо татгалзаад дургүйцээд байгаа юм алга. Би харин боловсролын салбар дээр хасаад байгаа юман дээр чинь бол үнэндээ бас таатай санагдахгүй байна л даа. Жишээлэхэд бид нар энэ тодотгол дээр бол боловсролын зээлийн сангийн 30 тэрбум төгрөгийг хасах гэж байна. Энэ олон мянган оюутан залуучууд чинь бүгдээрээ л ярьдаг.

Намар намрын зовлон нь ерөөсөө энэ дээд сургуульд элсэн суралцах сургалтын төлбөрийн мөнгөний л асуудал ярьдаг шүү дээ. Тэгээд энэ бол хэдэн оюутны биш цаанаа байгаа аав ээжийнх нь гэр бүлийнх нь ерөөсөө Монголын нийгмийн тал хагасынх нь л асуудал зовлон болдог. Тэгээд энийгээ дагаад л малчны зээл, цалингийн зээл гээд баахан дараа дараагийн шаталсан зээл рүү ордог. Энийг шийдэх гэж энэ удаагийн Засгийн газар бол хамгийн бодитой шийдэл гаргасны нэг нь бол боловсролын зээлийн сан. Энэ бодлого үйл ажиллагаа өнгөрсөн жил дөнгөж батлагдаад журам дүрэм нь сайн танигдаагүй ойлгогдоогүй учраас хүмүүс зээлээ авч чадахгүй байсныг ойлгож байгаа юм.

Боловсролын яам алхам хийгээд журмаа нэлээд бас хүн хамрагдаад байх бололцоотой болгосон байна лээ. Тэгээд энэ боловсролын зээлийн санг таниулах сурталчлах энэ ажлыг зохион байгуулъя гэж боловсролын төрийн нарийнаас авхуулаад хэд хэдэн агентлаг газрууд руу бас холбоод энэ боловсролын зээлийн санг таниулах ажлыг хийхээд бэлдэж байгаа. Энэ ажлыг бол өргөн хүрээнд хийх ёстой гэж ойлгож байгаа. Энийг бол олон залуучууд оюутнууд эцэг эхчүүд яаж авах аргаа л мэдэхгүй байгаа болохоос биш ийм хэрэгцээ байхгүй гэж би хасаж байна гэж би ойлгохгүй байгаа шүү. Энэ одоо энэ 90 тэрбум тавьсныгаа 30-ыг нь хасдаг. Аягүй бол ирэх жил ер нь 90-ийг тавиад хэрэггүй. Жар байхад болдог юм гээд аягүй бол ирэх жилийн төсөв дээр энэ тодотголоор аягүй бол дагаад ирэх оны төсөв дээр бууруулах ийм бодлого бариагүй биз дээ гэж. Энэ бол нэг дэх асуулт нь.

Хоёрдугаарт нь энэ боловсролын хүрээлэнгийн төсвийг бас дахиад тодотголоор хасаж байна л даа. 352 сая төгрөгөөр.

Боловсролын хүрээлэн дээр бид нар очоод уулзалтт хийгээд Монгол Улсын боловсролын энэ бодлого үйл ажиллагааг бодож байдаг тэрийг одоо тооцдог тэр дээр одоо гарч ирсэн бодлогын хүрээнд энэ бусад боловсролын байгууллагууд нь бодлого үйл ажиллагаагаа явуулж байгаа гэж ойлгоод байна. Гэтэл боловсролын хүрээлэн нь одоо тэр бодлогыг гаргадаг байгууллагынхаа төсвийг нь хасаад бараг 2, 3 хан өрөөнд 20, 30-уулаа суугаад ажиллаж байдаг юм билээ.

Бусад газрын өрөө заалыг дарга цэрэг нарт нэмээд байдаг хирнээ энэ судалгаа хийдэг боловсруулалтаа гаргаж байдаг эрдэмтэдтэй ажилладаг энэ газрын төсвийг хасах ийм хэрэгцээ үнэхээрийн одоо зайлшгүй болоод байна уу. одоо энэ дээд боловсролын төсөл дээр одоо ингээд төсвийн тодотголоор 2.4 тэрбум төгрөгийг нь бууруулж орж ирж байна. Тэгээд энэ дээд боловсролын шинэчлэлийн асуудал дэлхийн хэмжээнд Монгол очоод байгаа юм.

Дэлхийд эхний 1000-д ч орох сургууль үгүй байж байж энэ дээд боловсролын шинэчлэлийн энэ төсөл хөтөлбөрийн мөнгийг хасаад байгаа нь ямар утга байна вэ. Энэ хасаад байгаа дүнг нь хараад байхаар дандаа энэ боловсролын байгууллага дээд боловсрол руугаа хандсан. Тэгээд энэ ард талд нь дахиад харж байна. Бас нэг тэрбум орчим төгрөг. 988 сая төгрөгийг шинжлэх ухаан технологийн сангийнхаа мөнгийг хасаж байх юм. Шинжлэх ухаан технологийн санд чинь хэдэн төгрөг байхаараа тэр инноваци тэр гарааны бизнес их дээд сургууль дээр хийж байгаа хэрэгжүүлж байгаа шинэ судалгааны төслүүд дээр чинь бас дэмжээд сургуулиуд нь бас анхнаасаа аваад энэ инновацын ганц нэг төслүүд хэрэгжээд бас амжилтад хүрэх гээд шинжлэх ухаан технологийн сангийн мөнгө нь хүрэхгүй байна. Инновацын сан байгуулж өгөөч гэдэг ийм санал гараад байсан шүү дээ.

Одоо бол шинжлэх ухаан технологийн сан дээрээ тавьсан.

**С.Чинзориг:**-Ажлын хэсэг хэн хариулах вэ. Сангийн яам уу, Боловсролын яам хариулах юм уу. Нэг номерын микрофоныг өгье.

**О.Хуягцогт:**-Гишүүний асуултад хариулъя. Сангийн яамны Төсвийн зарлагын хэлтсийн дарга Хуягцогт байна. Боловсролын зээлийн сангийн төсөв бол ирэх онд буурахгүй. Энэ онд бол анх 116.1 тэрбум төгрөг байсан. 30 тэрбум төгрөгөөр бууруулж байгаа нь бол бид нар бас яамтай нэлээд сайн зөвлөлдсөн. Гол нь бол арилжааны банкуудад байршуулсан зээл нь бол ашиглалт нь нэлээд бага байна. Саяын гишүүний хэлдэг тэр идэвхжүүлэх Засгийн газраас 6 дугаар сард бас авах нөхцөл шалгуурыг нь хөнгөвчилсөн ийм өөрчлөлтүүдийг хийсэн. Тэгээд сая 2017-2018 оны хичээлийн жилийн элсэлт гарсан. Энэ дээр зээл хүсэж байгаа тэр нөхцөл байдлыг судлахад бас арилжааны банкууд дээр тийм огцом нэмэгдэхгүй байна. Тэгэхээр он дуустал бол хоёрхон сар үлдсэн. Ирэх онд бол 116 тэрбум төгрөгөөр бүтнээрээ сууна. Ингэхээр хэрвээ эхний хагас жилд энэ хүрэлцэхгүй байх нөхцөл байдал үүсэх юм бол 2 дугаар хагас жил бол ирэх оны 2 сараас эхлэх учраас энэ ирэх оны төсөв дээр байгаа 116 тэрбум төгрөгөөр бол шийдвэрлэх боломжтой юм гэж ингэж боловсролын зээлийн сангийн удирдлагуудтай бас зөвлөлдөж тал талаас нь хэлэлцэж оруулж ирсэн санал байгаа юм.

Өөрөөр бол боловсролын салбар дээр урсгал зардал байгууллагын үйл ажиллагааны зардал бол буураагүй. Шинжлэх ухаан технологийн сангийн хувьд болохоор харьяа хүрээлэнгүүд байдаг эрдэм шинжилгээний хүрээлэнгүүд. Шинжлэх ухаан технологийн сангийн зөвлөлөөс шалгаруулсан төслүүдийг энэ хүрээлэнгүүд авсан тохиолдолд төсвийг нь бид нар сангаас нь шилжүүлээд хүрээлэн рүү хуваарилж өгсөн ийм зохицуулалт байгаа юм. Үүнээс болоод буурсан юм шиг харагдаж байгаа боловч нөгөө хүрээлэнгүүд дээрээ бол энэ зардал нь нэмэгдсэн байгаа.

Нийт бол дүн нь буураагүй нэмэгдээгүй тэг гэсэн үг. Цэвэр өөрчлөлт нь бол тэг.

**С.Чинзориг:**-Мөнхцэцэг гишүүн асуултаа асууя.

**Г.Мөнхцэцэг:**-Нэн ядуу эмзэг бүлэгт чиглэсэн нийгмийн халамжийн үйлчилгээг нэмэгдүүлсэн гэж байгаа. Тэгэхээр энэ бол яалт ч үгүй бас өнөөдөр Монголчууд яаж шүү амьдарч байгаа ямар байдлаар аж төрж байгаа вэ гэдгийг харуулж байгаа нийгмийн нэг толь юм. Тэгэхээр энэ хүнс тэжээлийн дэмжлэг үзүүлэх үйлчилгээний хамрах хүрээг нь хоёр дахин нэмэгдсэн гэж энэ үнэн үү. Тэгэхээр энэ хоол хүнсний тэжээлийн талоныг 20 хүртэл хувиар нэмэгдүүлсэн гээд заасан байна. Тэгэхээр хэдий хэмжээний юм нэмэгдээд явж байгаа вэ гэдгийг бас тодруулж асууя.

Дээрээс нь манай боловсрол энэ соёл, шинжлэх ухааны чиглэлд бол одоо дорвитой юм нэмэгдсэнгүй. Төсөвт юм суусангүй гээд. Тэгэхээр энэ манай соёлын салбар бол яалт ч үгүй нэн ядуу гэдэг салбар руу бас яваад орчихсон. Тэгэхээр нэг тэрбум төгрөгөөр нэмэгдсэн байна гэж манай салбарынхан хэлнэ лээ. Энэ чинь одоо яг энэ салбарт бол юу ч болохгүй ээ. Тэгэхээр өөр дахиад ямар нэгэн байдлаар нэмэгдүүлэх бололцоо юмнууд нь хир байгаа юм бэ. Тэгээд энэ салбараа бид нар хаяад орхичих юм бол үндсэндээ өв соёл түүх гэдэг юм бол тэр чигтээ ингээд жилээс жилд улам л уналтын байдалд ороод байна л гэсэн үг. Тэгээд ирэхээр дахиад нэмэгдүүлэх бололцоо бол байхгүй юм уу гэдэг ийм асуултыг тавья.

**С.Чинзориг:**-Хэн хариулах уу. 1 номерын микрофоныг өгье.

**Г.Өнөрбаяр:**-Мөнхцэцэг гишүүний асуултад хариулъя. Хүнсний талон олгох ажиллагааг ОУВС-ийн өргөтгөсөн санхүүжилтийн хөтөлбөрийн хүрээнд ярь байгаад хамрах хүрээг бол одоо хоёр дахин нэмэгдүүлье гэж байгаа юм. Одоо бол 26 мянга орчим өрхийн 140 мянга орчим иргэн бол энд хамрагдаж байгаа. Хамрах хүрээг нэмэгдүүлснээр бол үндсэндээ 52 орчим мянган өрхийн 288 орчим мянган иргэд бол энд хамрагдана. Үнийн дүнгийн хувьд бол нэг хүүхдэд 6500 төгрөгөөр хүнсний талон олгож байгаа бол ерөнхийдөө 8000 том хүнийх бол 13 мянга байгаа бол цаашдаа 16 мянга болгоё гэсэн ийм юугаар төсвийн тодотгол хийж байгаа юм аа.

**С.Чинзориг:**-Тэр соёл урлагийн төсвийг Хуягцогт дарга яах уу. 1 номерын микрофоныг өгье.

**О.Хуягцогт:**-Төсвийн тодотголд соёл урлаг соёлын байгууллагууд орон нутаг дахь мөн ерөнхий боловсролын сургуульд сургуулийн өмнөх боловсролын байгууллагууд дээр үүссэн өр төлбөрийг барагдуулъя гэдэг ийм зарчмыг баримталсан. Үүний дагуу бол соёлын үйлчилгээний тусгай зориулалтын шилжүүлэг буюу орон нутагт үйл ажиллагаа явуулж байгаа соёл урлагийн байгууллагуудад 507 сая төгрөг нэмэгдсэн. Энэ дээр энэ удаагийн тодотголд баримталсан нэг зарчим нь бол байнга жил бүр гараад байх тэр зардлыг аль болохоор нэмэгдүүлэхгүй. Нэг удаагийн шинжтэй энэ арга хэмжээг санхүүжүүлье. Яагаад гэвэл төсвийн орлого маань тийм байнгын орлого биш түүхий эдийн зах зээлээс хамаарсан ийм орлого байгаа учраас өр төлбөрөө барагдуулах ийм үйл ажиллагааг санхүүжүүлье гэдэг зарчим баримталсан байгаа. Баярлалаа.

**С.Чинзориг:**-Цогзолмаа гишүүн асуултаа асууя. Мөнхцэцэг гишүүн тодруулах юм байна.

**Г.Мөнхцэцэг:**-Өр төлбөрийг барагдуулахад гэж байна л даа. Тэгэхээр ямар өр төлбөрийг барагдуулахад зарцуулагдана гэж зориулагдсан байгаа юм бэ. Тухайлбал дурдсан юм байна уу.

**С.Чинзориг:**-Ажлын хэсэг 1 номерын микрофоныг.

**О.Хуягцогт:**-Орон нутгийн байгууллагууд дээр сум аймгуудад үйл ажиллагаа явуулж байгаа төсвийн байгууллагууд дээр үүссэн нийтлэг шалтгаан нь бол орон нутагт тухайн орон нутгийн шинээр төвлөрсөн халаалтад холбогдох юм уу эсвэл орон нутагт байгаа эрчим хүчний салбар зохицуулах зөвлөлөөс үнэ тарифыг нэмэгдүүлснээс одоо энэ халаалт эрчим хүчний зардал бол нэгдүгээрт өсөж байгаа.

Хоёрдугаарт нь бол цалин зардлыг нэг хувь 2016 онд 10 хувь цалингийн санг бууруулсан зэрэг хүчин зүйл бол цөөн хүнтэй ийм төсвийн байгууллагууд дээр бол шийдвэрлэж чадахгүй ингээд өр төлбөр болоод байгаа асуудал байна. Тэгэхээр энэ дээр бид нар дэлгэрэнгүй судалгааг нь бас хийсэн байгаа танд хүргүүлье.

**С.Чинзориг:**-Цогзолмаа гишүүн асуултаа асууя.

**Ц.Цогзолмаа:**-Хэд хэдэн зүйл байна. Сая би Гантулга гишүүний хэлсэнтэй санал нэг байна. Үнэхээр одоо Монгол орны ирээдүйг авч явах салбар. Ер нь одоо дэлхийд өрсөлдөх чадвартай Монголын боловсон хүчин залуучуудыг бэлтгэдэг энэ салбарын маань нэр хүнд энэ салбарын маань ажиллагсад өнөөдөр ажил хаясан байдалтай багш нар маань цалингаа нэмэгдүүлэх шаардлага тавиад байж байгаа. Тэгэхээр хамгийн нэгдүгээрт миний асуух асуулт багш нарын цалин нэмэгдүүлэх шаардлагын дагуу Сангийн яам маань мэдээж олон улсын валютын сангийн тавьсан шаардлагыг бид нар ойлгож байгаа. Гэлээ гэхдээ үндсэн цалинг нэмэх биш бусад одоо урамшуулал бусад одоо санхүүгийн эх үүсвэрээр энэ тавьж байгаа шаардлагыг ямар нэгэн байдлаар авч үзэх ийм тооцоо судалгааг ер нь энэ оны төсвийн тодотгол болон 2018 онд ямар нэгэн байдлаар хийж байгаа төлөвлөлт байна уу гэж нэгдүгээр асуулт байна.

Хоёрдугаар асуулт өвөлжилтийн бэлтгэл ажилтай холбоотой хамгийн хэцүү хүнд нөхцөл байдалд хүрдэг энэ салбар бол яалт ч байхгүй сургуулийнх нь дээвэр нэг сантехникийнх нь юм эвдрээд хамгийн их ачаалал ирдэг салбар бол угаасаа манай боловсролын салбар байж байгаа. Тэгэхээр Сангийн яаманд саналуудаа бол гаргаад өгсөн гэж ингэж ойлгож байгаа. Нийтдээ яг 2017 оны өвөлжилтийн бэлтгэл ажлын хүрээнд 241 муудсан удаан жил ашиглагдсан энэ барилгын засварын ажилд 10.2 тэрбум төгрөг шаардлагатай байна гэсэн саналаа хүргүүлсэн. Тэрнээс төсвийн нөхцөл байдал хүндрэлтэй байж байгааг ойлгоод хамгийн багаар бодоход нэн тэргүүнд шийдэх зайлшгүй энэ өвөл шийдэх шаардлагатай өвөл болохоос өмнө өвөл ч хаяанд ирлээ. Шийдэх шаардлагатай дахиад эрэмбэлэх юм бол 145 барилгын 6.6 тэрбум төгрөгийн хөрөнгө оруулалтын асуудлыг санхүүжилтийг хүргэж өгөөч гэсэн саналыг хүргүүлсэн байгаа. Энэ дээр ер нь энэ төсвийн тодотголд тусаагүй бол бид нар яаж энэ өвлийг барах ёстой вэ.

Дээвэр нь салаад унасан, ус алдсан ийм л байдалтай сургууль цэцэрлэгийн маань барилгууд 145 барилга гээд та бүхэн обьёомоор нь хараад бас үзэх хэрэгтэй. Энэ дээр нэг тодорхой санал авмаар байна. Яагаад гэвэл маргааш бас Засгийн газрын хуралдаанд энэ асуудлыг танилцуулахаар төлөвлөгдсөн байгаа учраас энийг та бүхэн маань анхаарч өгөөч гэж.

Гуравдугаарт хэлсэн зүйл бол сая Мөнхцэцэг гишүүнтэй санал нэг байна. Энэ боловсролын салбарт нэг дайвар юм шиг хоёр салбар яваад байгаа юм. Соёл урлагийн салбар, спортын салбар. Гэтэл энэ хоёр салбар маань Монголын ард түмний одоо үнэт зүйл Монголын ард түмний яалт ч байхгүй авч үлдэх ёстой тэр өв соёлыг бид нар ингээд энэ салбартаа тийм хоёрдмол утгаар нь наагаад яваад баймааргүй байгаа юм. Тийм учраас жил бүр ганц санд нь ганц тэрбум төгрөг тавьж өгдөг. Тэгээд сая задаргааг нь харсан чинь сонгодог урлагийг хөгжүүлэхэд 200 сая, уран бүтээл хийхэд 200 сая.

200 саяар өнөөдрийн зах зээлийн үед сонгодог урлагаар юу хийх юм бэ. Ямар бүтээл гаргах юм бэ. Энэ бол арай л бас дэндүү хүнлэг биш ээлтэй биш ийм төлөвлөлт харагдаж байгаа учраас би Хуягцогт даргыг Булгантуяа даргыг юу гэж хэлэх гэж байна вэ гэхээр спортыг хөгжүүлэх сан дээр соёл урлагийг хөгжүүлэх сан дээр хамгийн багаар бодоход нэг нэг тэрбум төгрөгийг нэмж тавьж өгөөч гэдэг зарчмын зөрүүтэй санал хэлж байгаа юм. Тэгээд шинжлэх ухаан дээрээ бас нэг тэрбум төгрөгийг тавьж өгөөч. Энэ салбаруудаа бид нар тэтгэхгүйгээр гэтэл сая бид .../минут дуусав/.

**С.Чинзориг:**-Цогзолмаа гишүүнд 1 минут.

**Ц.Цогзолмаа:**-1 цагийн өмнө гадаад бодлого аюулгүй байдлын байнгын хороон дээр орохоор төлөвлөлтийг зүгээр нэг ингэж лоббигоор та нар төсвийн тодотгол оруулж ирж байна. Батлан хамгаалах яаман дээр хараа ямар ч өнөөдөр онцгой биш нөхцөлөөр 25 тэрбум төгрөгөөр АНУ-аас барилгын үйлдвэрлэл хийдэг авто машин худалдаж авна гээд хоёр контейнер нь хаана явж байгаа нь мэдэгдэхгүй юман дээр 25 сая төгрөгийн зардал бичиж оруулж ирж байгаа байхгүй юу. Энэ дээр одоо үнэхээр өмнөөс чинь санаа зовж байна. 25 тэрбум төгрөгийг нэг авто машин худалдаж авахад Батлан хамгаалах яаманд нэг автомашин худалдаж авахад гээд ингээд оруулж ирж байгаа. Бүр хөгжлийн банкнаас авсан зээлийнх нь хүүг төлөөд тэгээд гаалийнх нь татварыг төлнө гээд энэ юу вэ. Сангийн яамныхны өмнөөс ичиж байна шүү.

Тийм учраас миний зарчмын зөрүүтэй санал ядаж энэ гурван том салбар дээр авч .../минут дуусав/.

**С.Чинзориг:**-Нэгдүгээр микрофон Хуягцогт хариулах уу.

**О.Хуягцогт:**-Би урсгал зардалтай холбоотой хэсгийг нь хариулъя. Мөнх-Оргил дарга хөрөнгө оруулалттай холбоотой саналууд дээр хариулах байх. Цалинтай холбоотой асуудлыг бол өнгөрсөн дөрөв дэх өдөр хөдөлмөр нийгмийн зөвшилцлийн гурван талт хэлэлцээрийн юунд үүссэн маргааныг хөдөлмөрийн хуулийн дагуу эвлэрүүлэн зуучлагч томилогдоод гурван талт уулзсан. Уг уулзалтаар бол гол яригдсан зүйл бол цалин нэмүүлэх хэрэгцээ шаардлага үүссэн энэ асуудлыг шинээр томилогдох Засгийн газрын бүрэлдэхүүн дээр ярьж бодлого чиглэлээ гаргая боломж бололцоо юу байна гэдэг талаасаа ярилцъя гэдгээр тийм чиглэлтэй хуралдаанд болсон байгаа. Тэгэхээр сайд нар томилогдохоор Засгийн газар дээр бол энийг тусгайлан хэлэлцэж бас чиглэл гарах байх.

Тийм бэлэн тооцооллууд бол байгаа. Би тэрийг танд танилцуулъя. Хувилбаруудын бол тооцооллууд байгаа. Мэдээж төсөв дээр нэлээд ачааллууд үүсэх

**С.Чинзориг:**-Хөрөнгө оруулалттай холбоотой юмыг хэн яах вэ.1 номерын микрофоныг өгье.

**З.Мөнх-Оргил:**-Сангийн яамны Төсвийн хөрөнгө оруулалтын газрын дарга Мөнх-Оргил хариулъя. Боловсролын салбарын их засварт 2017 оны анх батлагдсан төсвөөр бол 5.5 тэрбум төгрөг батлагдсан байсан. Үүн дээр бид 4 сард хийсэн тодотголоор бол нийт 7.4 тэрбум төгрөг нэмж их засвар дээр тавиад нийтдээ бол энэ жилдээ боловсролын салбарын их засварт бол ойролцоогоор 13 тэрбум төгрөг төсөвлөгдсөн байгаа.

2017 оны 8 сард аймгийн Засаг дарга нар Ерөнхий сайдтай хийсэн уулзалтын мөрөөр Засгийн газрын Хэрэг эрхлэх газраас бүх яамдуудад бол албан даалгавар хүргүүлсэн байгаа. Үүн дээр бол өвөлжилтийн бэлтгэл ажлыг хангах ялангуяа энэ төсвийн байгууллагуудын яаралтай шийдвэрлэх шаардлагатай энэ урсгал болон эх засварын асуудлуудыг бол яамдууд батлагдсан төсвийнхөө хүрээнд шийдвэрлэх гэсэн даалгавар өгсөн байгаа. Үүний дагуу бол боловсролын яамнаас асуудлыг шийдвэрлээд хөрөнгө оруулалт төслүүдээ бол сайдын тушаалаараа батлаад явж байгаа.

Соёл, спорт шинжлэх ухааны төсвийн хувьд бол ирэх 2018 оны төсвийн төслийг бол бид боловсруулаад Засгийн газраас эргэн татсан байгаа. Тэгээд энэ дээр бол бидний боловсруулсан төсөл дээр бол 2018 онд соёлын салбарт 29.2 тэрбум төгрөг. Спортын салбарт 16 тэрбум төгрөг. Шинжлэх ухаан дээр 500 тэрбум төгрөгийн хөрөнгө оруулалтыг төсөвлөсөн байгаа.

**С.Чинзориг:**-Баярлалаа. Гишүүд асуулт асууж хариулт авлаа. Тэгэхээр хоёр гурван зүйл тодруулмаар байна. Хуягцогт дарга аа, шинэ Засгийн газар байгуулагдаад Засгийн газар дээр яриад төрийн албан хаагчдынхаа цалинг нэмнэ биз ээ гээд сайхан лаахайдаад хаяж байгаа юм байна л даа өмнөх Засгийн газар.

Тэгэхээр тийм тоо яриад оруулаад ирэх юм бол орлогын эх үүсвэр байгаа юм уу. Та нарын нөгөө хадны мангаа гэж айлгадаг шиг валютын сантай байгуулсан гэрээнд чинь зөрчилдөхгүй гэж үзэж байгаа юм уу. Тэгвэл тэрэн шиг амар юм би бараг цээжээрээ тоо хэлээд тавимаар байна шүү.

Нэгдүгээрт гэрээтэй зөрчилдөх үү.

Хоёр дахь асуудал ер нь бол энэ Засгийн газар тэр нийгмийн түншүүддээ бол маш хүндэтгэлтэй хандаж байх ёстой л доо. Би бол үнэхээр харамсаж байгаа юм. Хүнийсэг хандсан хүндэтгэлгүй хандсан талуудтай тэгж бол Засгийн газар ажилладаггүй шүү дээ. Ер нь Засгийн газрын гишүүд тэр эздийн байгууллагууд үйлдвэрчний байгууллагуудыг байнга л хоёр талдаа хоёр юм ганзагалагаатай давхиж байдаг шүү дээ. Манайхан бол саяны хугацаад хугацаа алдсан юм байгаа юм. Хоёр дахь асуудал нь би тэр сургалтын оюутны сургалтын зээлийн төлбөрийг яагаад хасаж байгаа юм бол Боловсролын яам энэ Болороо дарга хариулт өгөх юм уу. Би бол нэг зүйлд байнга шүүмжлэлтэй ханддаг юм. Наадах чинь бол хөрөнгийн эх үүсвэр чинь илүүдээд авч чадахгүй байгаа юм биш. Бид анх наадахыг чинь гаргахдаа тэр оюутан хүүхэд их дээд сургуульд амжилттай суралцаж байгаа нь өөрөө сургалтын сангаасаа зээл авах баталгаа болно гэж бид тэгж л наадахыг чинь гаргасан юм.

Одоо та нар хэрэгжүүлэх болохоороо тэр хүүхэд арилжааны банкаар дамжиж байгаа учраас эрсдэл Арилжааны банк үүрнэ гээд аав ээж нь орлоготой байх ёстой. Аав ээж нь өөр төрлийн зээлгүй байх ёстой гээд ийм журам хийгээд тэгээд наадах чинь хүрэхгүй байгаа байхгүй юу. Хүн хуураад байгаа байхгүй юу та нар. Одоо хөдөө очихоор чинь цалингүй зээлгүй хүн байхгүй. Малчны зээлгүй хүн байхгүй. Тэгээд наадах чинь хүүхэд амжилттай суралцаж байгаа нь баталгаа болж байгаа. Хүүхэд өөрөө өөр төрлийн зээлгүй бол шууд оюутны зээл авах ёстой л гэдэг юм яриад байгаа юм. Тэгэхээр та нар өөр журам хийчхээд аав нь ээж нь орлогогүй бол өгөхгүй, өөр төрлийн зээлтэй бол өгөхгүй гээд ийм юм хийгээд байгаа байхгүй юу. Тэгэхээр наад 30 тэрбум төгрөгөөс оюутны сургалтын зээлийг хасна гэдэг чинь анхны мөрийн хөтөлбөрт оруулсан зорилтоосоо асар их хазайсан биднийг олон түмэнд үнэхээр худлаа яриулж байгаа юм. Би энийг танай шинэ сайдыг ч гэсэн хавар томилогдоход нь чуулган дээр байр сууриа илэрхийлж ярьсан.

Дараагаар нь над руу та бүхэн намар тэр журамд оруулсан өөрчлөлтөө өгсөн байна лээ. Харамсалтай нь миний яриад байгаа энэ санаагаар зарчмын ийм томьёолол ороогүй байна лээ. Тэгэхээр наадах чинь үр дүнгүй болоод байгаа юм. Тэгэхээр та бүхэн журмынхаа энэ зохицуулалтыг эргэж харж үзээч ээ. өөрчлөөч гэдэг ийм нэг зүйл хэлмээр байгаа юм. Ийм хоёр зүйл дээр та бүхэн тодруулга өгөөч.

1 дүгээр микрофон Хуягцогт дарга. Гэрээтэй зөрчилдөх үү, зөрчилдөхгүй юу.

**О.Хуягцогт:**-Боловсролын зээлийн сантай холбоотой хэсгийг боловсролын яамнаас нэмж хариулах байх.

ОУВС-тай хийсэн гэрээ хэлэлцээр дотор бол 2018 он дуустал бол төрийн албан хаагчдын цалин хөлсийг нэмэгдүүлэхгүй байх гэсэн нөхцөл байгаа. Тэгэхээ энэ дээр бол энэ нөхцөл бол зөрчилдөнө. Хувилбар тооцооллуудын хувьд бол хийсэн байгаа. Шаардагдах эх үүсвэр төрийн албан хаагчдын цалинг 10 хувиар, 20 хувиар, 30 хувиар нэмэгдүүлбэл багш эмч нарынх хэд байх билээ. Бусад үйлчилгээний болон төрийн бусад албан хаагчид ямар нөлөөлөл үзүүлэх вэ гэдэг судалгаанууд хийгдсэн байгаа. ОУВС-тай өөр нэг тохирсон зүйл бол төсвийн алдагдлын хэмжээг үе шаттай бууруулахаар тохирсон. Үүний цаад нөлөөлөл нь бол өрийн дарамтыг бууруулаад одоо манай урсгал зардал бол зээлийн хүүгийн зардал бол маш өндөр байгаа. Энэ нь бол төсвийн өндөр алдагдалтай байгаагаас шалтгаалж бол энэ жил ирэх тусам нэмэгдэж байгаа. Энийг бууруулах замаар энэ урсгал зардлын татварын орлогын эх үүсвэрээ зээлийн хүүнд зорилах биш ирээдүйд энэ асуудлуудаа илүү энэ суларч байгаа эх үүсвэрээр шийдвэрлэх ийм бас боломж бүрдэх юм байгаа юм. Тэгэхээр ийм хоёр нөхцөл дээр бол хөндөгдөөд байгаа юм цалин нэмэх асуудал.

**С.Чинзориг:**-Түрүүн болохоор Засгийн газар шийдээд нэмнэ биз дээ гэсэн. Одоо болохоор гэрээтэй зөрчилдөнө гээд ингээд ийм нэг хоёр ацан юм хэлээд байна шүү дээ.

**О.Хуягцогт:**-Түрүүний хувьд болохоор тэр гурван талтын хэлэлцээрээр эвлэрүүлэн зуучлагчийн өгсөн зөвлөмж бол тийм зөвлөмж өгөөд байгаа юм. Тухайн хувьд бол ажлын хэсэг дээр бол шинэ Засгийн газрынхаа сайд нарыг чиглэл авч энэ асуудалд бас яриа хэлэлцээр ...

**С.Чинзориг:**-Цалингийн санг нэмэхгүйгээр Үндсэн цалинг нэмэхгүйгээр төлбөрт шилжүүлэг хэлбэрээр одоо асуудал шийдэж болох уу. Нөгөө чоно цатгалан хонь бүрэн гэдэг ийм арга бодож байна шүү дээ. Одоо наадах чинь маргааш энэ Засгийн газар томилогдох байх гишүүд нь. Тэгээд хамгийн түрүүнд Сарангэрэл гишүүн, Цогзолмаа гишүүн бид гурав л наадуултай чинь тулах юм байна лээ шүү дээ хамгийн түрүүнд л.

Тэгээд би тэгээд томилолт авлаа гээд ийм гэрээтэй юм байна чадахгүй гээд би хэлж чадахгүй л дээ. Тэгээд одоо тийм гаргалгаа байж болох уу. Цалингийн санг нэмэхгүйгээр Үндсэн цалинг нэмэхгүйгээр бодит орлого нь л нэмэгдэж байвал болоо шүү дээ. Цалин нэмэгдэнэ үү, нөхөн олговор хэлбэрээр нэмэгдэнэ үү. Бодит орлого л нэмэгдэж байвал. Тэгэх юм бол цалингийн сан нэмэгдэхгүй. Үндсэн цалин нэмэгдэхгүй. Үндсэн цалингаасаа нэмэгдэл хөлс бодогдохгүй. Та нарт ч ашигтай. Ингээд одоо чоно цатгалан хонь бүрэн гарах ийм хувилбар байж болох уу.

**О.Хуягцогт:**-Ер нь бол байнгын шинжтэй урсгал зардал нэмэгдэнэ. Нэг удаагийн шинжтэй одоо энэ үүссэн нөхцөл тулгамдсан асуудлыг шийдэх өвөлжилтийг яах гээд энэ зарчим бол тохирсон байгаа. Тэгэхээр судалж үзэх хувилбар бол муу юм байна.

**С.Чинзориг:**-Болормаа дарга яах вэ зээлтэй холбоотой. 3 дугаар микрофоныг өгье.

**Б.Болормаа:**-Та бүхний энэ оройн амгаланг ирье. Гантулга гишүүний саналтай санал нэг байна. Ер нь бол манай боловсролын салбарын дэлхий нийтийн чиг хандлага боловсролын салбарын маань гол асуудал бол боловсролын чанарын асуудал байгаа юм. Тэгээд өнөөдөр дэлхийн дөрвөн их дээд сургуультай болно. Чанарыг дэлхийн түвшинд хүргэнэ гээд өнөөдөр яг зээлийнхээ сангаас мөнгө хасуулж байна гэдэг бол маш харамсалтай хэрэг болж байгаа юм. Энэ ямар гацаа байна вэ гэхээр ерөнхийдөө бол банкны журманд бол батлан даагч зээлгүй байх ёстой гэсэн ийм нөхцөлийг тавиад үүнээс болж зээл бол хангалтгүй олгогдож байгаа. Одоо энэ намрын байдлаар бол 1600 хүүхэд л зээл авсан. Энэ бол жилийн 5 хувьтай зээл. Тэр байтугай гурван хувь нь банкиндаа өөрөө тодорхой хэмжээгээр үлддэг. Тэгэхээр ямар шийдвэрлэх арга зам байна вэ гэхээр бид нар энэ банктай харьцахгүйгээр одоо журамдаа өөрчлөлт оруулж зээлийн сангаараа одоо шууд оюутанд зээл олгодог ийм нөхцөлийг судлах цаашдаа бол энэ зээлийн сангаараа дамжуулж зээлээ олгодог болох нэгдүгээр арга хэмжээ нь.

Хоёрдугаарт сая Гантулга гишүүн маань сая надад санал хүргүүлээд оюутны холбоо оюутнуудтай нэлээд ажиллаж зээлийн сантай уулзуулж ажил зохиож бас энэ мэдээллийн талаар нэлээд ажилласан. Цаашдаа бол ерөнхийдөө энэ зээлийн сангаараа дамжуулж энэ мэдээллийн оюутнуудын мэдээлэл эцэг эх оюутнуудад мэдээлэл нэлээд хүргэнэ гэсэн бодолтой байгаа. Нөгөө талаар боловсролын салбарын энэ зээлтэй холбоотой энэ асуудлууд буюу түрүүн тэр Цогзолмаа гишүүн хэллээ. Соёл урлагийн чиглэлийн асуудлууд оюуны энэ хөрөнгө оруулалтын асуудлууд дээр бол мөнгө хасахгүй байхыг хүсэж байна.

Цаашдаа бол энэ урсгал зардлаа дийлэхгүй маш олон барилга байшингууд ихдээд байгаа болохоос биш багшаа хөгжүүлэх, хүний оюуныг хөгжүүлэх хүний нийгмийн асуудлыг хангах чиглэлийн энэ хөрөнгө мөнгөний асуудал байхгүй байна. Энэ дээр Сангийн яам анхаараач ээ. Ялангуяа түрүүн бас яригдаад өнгөрсөн өнөөдөр хүүхдийн хүчирхийлэл, цахим ертөнц тэгээд хүүхдийн эрх зөрчигдөж байгаа энэ асуудлууд дээр асар их мөнгө тавиулах хэрэгтэй байна. Тодорхой хэмжээгээр түрүүний хэлдгээр тэрбум тэрбум төгрөгийг дараагийн юун дээрээ бас оруулж ирэхийг хүсэж байна. Зээлийн хувьд бол үнэхээр энэ зээлийг хасуулмааргүй байна гэсэн саналтай байна.

**С.Чинзориг:**-Наадах чинь Болормаа дарга аа ер нь танайх тэр өөрөө баталгаа болж суралцах сургууль төгсөөд ажилтай болсон хойноо өөрөө цалингаасаа төлнө гээд байгаа шүү дээ. Тэр чинь гол баталгаа нь болоод байгаа байхгүй юу. Тэгэхээр одоо та нар наад журмуудаа өөрчлөхгүй бол. Ингээд заавал аав ээж нь ажилтай байхад орлоготой байх ёстой. өөр төрлийн зээлгүй байх ёстой гээд наад зээлийн чинь хүртээмж байхгүй болоод бидний нөгөө анх ярьж байсан зарчмаас хазайгаад байгаа байхгүй юу. Бас банкнтай холбоотой асуудалд өөрчлөлт оруулах юм уу.

Ингээд гишүүд асуулт асууж хариулт авлаа.

Одоо дэгийн дагуу зарчмын зөрүүтэй санал гаргаж саналаа тайлбарлах юм байна. Зарчмын зөрүүтэй санал гаргаагүй бол санал хэлэхгүй юм байна. Зарчмын зөрүүтэй санал гаргаж байгаа гишүүд саналаа тайлбарлаж хэлж болох юм байна. Үгүй бол цаг хэмнээд шууд санал хурааж болох юм байна. Тайлбарлах юм уу, тайлбарлахгүй хураах юм уу. Тэртээ тэргүй Төсвийн байнгын хороон дээр хасчихна. Наана нь дэмжээд явуулбал яасан юм бэ.

Саранчимэг гишүүний зарчмын зөрүүтэй санал байна.

1.Төслийн 1дүгээр хавсралтын Хөдөлмөр, нийгмийн хамгааллын сайдын багцад Хөдөлмөр нийгмийн хамгааллын салбарын их засвар хөрөнгө оруулалтад 580 сая төгрөг нэмж тусгах гэсэн байна. Тийм шаардлага байгаа юм уу. Санал хураах уу. Үүгээр санал хураалт явуулъя. 72.7 хувийн саналаар дэмжигдэж байна. Энэ санал дэмжигдлээ.

2.Гарамжав гишүүний гаргасан санал байна. Чингэлтэй дүүргийн 30, 31 дүгээр хороодод сайн дурын байгууллагуудын хандив хөрөнгө оруулалтаар барьж байгуулагдаж байгаа гурван цэцэрлэгийн дотор эд хогшил, ширээ сандал, тоног төхөөрөмж хэрэглэхэд шаардлагатай 120 сая төгрөгийг төсөвт тусгаж оруулах. Төсвийн зориулалт төсвийн тодотголын ажлын хэсгийн гишүүд Боловсрол соёл, шинжлэх ухааны сайдын багцад нэмж тусгана гэсэн юм байна. Санал хураалт явуулъя. Хандив тусламжаар баригдаж байгаа гурван цэцэрлэгт гэсэн үг. Санал хураалт явуулъя. Саяын санал чинь 72.7 хувийн саналаар дэмжигдлээ таны санал. Төсвийн байнгын хороон дээр өөрөө хамгаалаарай.

3.Энх-Амгалан гишүүний санал байна. Төслийн 1 дүгээр хавсралтын боловсрол, соёл, шинжлэх ухаан, спортын сайдын багцад Хөвсгөл аймгийн Галт сумын сургуулийн спорт заалны барилга угсралтыг дуусгахад 198.9 сая төгрөг шинээр нэмж тусгах гэсэн байна. Энэ саналаар санал хураалт явуулъя. 72.7 хувийн саналаар санал дэмжигдлээ.

4.Гантулга гишүүний санал байна. Боловсролын зээлийн сангийн санхүүжилтийг бууруулахгүй байх гэсэн санал байна. Энэ саналаар санал хураалт явуулъя. 63.6 хувийн саналаар санал дэмжигдлээ.

5.Цогзолмаа гишүүний гаргасан санал байна. Ямар том юм бэ. Боловсрол, соёл, шинжлэх ухааны сайдын багцад 145 барилгын өвөлжилтийн бэлтгэл хангах засварын зардалд 6.6 тэрбум төгрөг нэмж зарцуулах. Энэ юу юм бэ. Санал хураах юм уу. Санал хураагаад явуулъя. өөрөө тэр төсвийн байнгын хороон дээр учрыг нь олоорой. 81.8 хувийн саналаар санал дэмжигдлээ.

6.Оюунчимэг, Чинзориг нарын гаргасан санал байна. Бид хоёр адилхан санал гаргасан юм байна. Хараа хяналтгүй хүүхдийн хөгжлийн төвийн урсгал зардалд 122 сая төгрөг нэмж тусгах гэсэн санал байна. Санал хураалт. 81.8 хувийн саналаар дэмжигдлээ.

7.Ерөнхий санал явуулаад тоо тавилгүй явуулъя гэж бодсон юм. Түрүүн Хүрэлбаатар даргатай ярьсан юм. Тэгээд бас танай Байнгын хороо ийм санал ирүүлбэл сайн байна гэсэн юм цалинтай холбоотойгоор. Төрийн албан хаагчдын цалинг нэмэгдүүлэхэд эх үүсвэр шинээр бий болгох. Цалингийн сангийн нэмэгдүүлэхгүйгээр шийдвэрлэх гарц олох гэсэн ерөнхий юм бичээд явуулъя. Тэгээд төсвийн байнгын хороон дээр ажлын хэсэг дээрээ бид нар нарийвчилсан тооцоо юмаа үзье гэсэн юм. Энийг нь зүгээр зарчмыг нь дэмжээд явуулъя. Тоо тавиагүй байна. Санал хураая. 81,8 хувийн саналаар дэмжигдлээ.

8.Одоо нэг санал байна. Маш сайн сонсоорой. Өвөрхангай аймгийн ахмадын өргөөний санхүүжилтэд шинээр 400 сая төгрөг нэмж тусгах гээд. Барилгыг нь барьчихсан. Зээлийн хөрөнгөөр бариад дууссан. Ашиглалт хүлээгээд авсан. 450 гээд явуулъя. Тэгээд Төсвийн байнгын хорооны ажлын хэсэг дээр Тоги гишүүн өөрөө хамгаалах л юм байгаа биз. 72.7 хувийн саналаар дэмжигдлээ. Ингээд бичгээр өгсөн саналын томьёоллоор бол санал хураалт дууслаа.

Одоо гишүүд байж байгаарай Төсвийн байнгын хороонд санал, дүгнэлтээ танилцуулах ёстой. Төсвийн тодотголын хоёр дахь хэлэлцүүлгийг явуулж дууссан. Байнгы хорооноос гаргах санал, дүгнэлтийг хэн унших вэ. Манайхаас байгаа юм. Оюунчимэг гишүүн Төсвийн байнгын хороонд танилцуулна.

**Дууны бичлэгээс буулгасан:**

ПРОТОКОЛЫН АЛБАНЫ

ШИНЖЭЭЧ П.МЯДАГМАА